CELEX: 32021D0512
Language: hr
Date: 2021-03-22 00:00:00
Title: Provedbena odluka Vijeća (EU) 2021/512 od 22. ožujka 2021. kojom se Ujedinjenoj Kraljevini odobrava primjena, u vezi sa Sjevernom Irskom, posebne mjere odstupanja od članaka 16. i 168. Direktive 2006/112/EZ o zajedničkom sustavu poreza na dodanu vrijednost

24.3.2021   
               
               
                  HR
               
               
                  Službeni list Europske unije
               
               
                  L 103/4
               
            
         PROVEDBENA ODLUKA VIJEĆA (EU) 2021/512
         od 22. ožujka 2021.
         kojom se Ujedinjenoj Kraljevini odobrava primjena, u vezi sa Sjevernom Irskom, posebne mjere odstupanja od članaka 16. i 168. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Ujedinjena Kraljevina povukla se iz Europske unije 31. siječnja 2020. na temelju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (2) („Sporazum o povlačenju”). Stoga se pravo Unije o porezu na dodanu vrijednost („PDV”) više ne primjenjuje na Ujedinjenu Kraljevinu ili u Ujedinjenoj Kraljevini.
                  
               
                     (2)
                  
                  
                     Međutim, u skladu s člankom 8. prvim stavkom Protokola o Irskoj/Sjevernoj Irskoj („Protokol”), koji je sastavni dio Sporazuma o povlačenju, pravo Unije o PDV-u nastavlja se primjenjivati na Ujedinjenu Kraljevinu i u Ujedinjenoj Kraljevini u vezi sa Sjevernom Irskom u pogledu robe, podložno demokratskoj suglasnosti iz članka 18. Protokola o daljnjoj primjeni članka 8. Protokola.
                  
               
                     (3)
                  
                  
                     Stoga porezni obveznici i određene pravne osobe koje nisu porezni obveznici u Ujedinjenoj Kraljevini i dalje podliježu pravu Unije o PDV-u za transakcije robom u Sjevernoj Irskoj.
                  
               
                     (4)
                  
                  
                     Člankom 168. Direktive 2006/112/EZ predviđeno je da porezni obveznik ima pravo na odbitak PDV-a obračunanog pri kupnji ostvarenoj u svrhu njegovih oporezovanih transakcija. Međutim, člankom 16. te direktive zahtijeva se da se situacija u kojoj porezni obveznik upotrebljava robu koja čini dio njegove poslovne imovine za svoje privatne svrhe ili za privatne svrhe svojih zaposlenika smatra isporukom robe uz naknadu ako je PDV na tu robu ili njezine sastavne dijelove bio u cijelosti ili djelomično priznat kao odbitak. Tim se sustavom omogućuje povrat prvotno odbijenog PDV-a kad je riječ o uporabi u privatne svrhe.
                  
               
                     (5)
                  
                  
                     Odlukom Vijeća 2006/659/EZ (3) Ujedinjenoj Kraljevini odobreno je da do 31. prosinca 2015. primjenjuje posebnu mjeru kako bi na paušalnoj osnovi utvrđivala udio PDV-a koji nije moguće odbiti u vezi s troškovima goriva za poslovne automobile koji se ne upotrebljavaju isključivo u poslovne svrhe („posebna mjera”). Posebna mjera nije obvezna za porezne obveznike i temelji se na razini emisija ugljikova dioksida iz automobila jer su emisije razmjerne potrošnji goriva pa stoga i troškovima goriva.
                  
               
                     (6)
                  
                  
                     Provedbenom odlukom Vijeća (EU) 2015/2109 (4) Ujedinjenoj Kraljevini odobren je nastavak primjene posebne mjere do 31. prosinca 2018. Dodatno produljenje do 31. prosinca 2020. dodijeljeno je Provedbenom odlukom Vijeća (EU) 2018/1918 (5).
                  
               
                     (7)
                  
                  
                     Dopisom koji je Komisija zaprimila 27. studenoga 2020. Ujedinjena Kraljevina zatražila je, u vezi sa Sjevernom Irskom, odobrenje za nastavak primjene posebne mjere od 1. siječnja 2021. Zahtjev je sadržavao objašnjenje funkcioniranja posebne mjere.
                  
               
                     (8)
                  
                  
                     Komisija je dopisom od 10. prosinca 2020. dostavila zahtjev Ujedinjene Kraljevine državama članicama. Komisija je dopisom od 11. prosinca 2020. obavijestila Ujedinjenu Kraljevinu da ima sve informacije potrebne za razmatranje zahtjeva.
                  
               
                     (9)
                  
                  
                     Prema mišljenju Ujedinjene Kraljevine, posebnom mjerom predviđen je postupak naplate PDV-a u vezi s troškovima goriva za poslovne automobile koji se djelomično upotrebljavaju u privatne svrhe koji je učinkovit i pojednostavnjen i za porezne obveznike i za porezno tijelo. Stoga je primjereno da se Ujedinjenoj Kraljevini u vezi sa Sjevernom Irskom odobri nastavak primjene posebne mjere.
                  
               
                     (10)
                  
                  
                     Odstupanje bi bilo vremenski ograničeno na razdoblje do 31. prosinca 2023. jer je potrebno periodično ponovno procijeniti odražava li se sustavom na paušalnoj osnovi i dalje točno raspodjela između poslovne i privatne uporabe.
                  
               
                     (11)
                  
                  
                     U skladu s člankom 8. drugim stavkom Protokola prihodi ostvareni iz transakcija oporezivih u Sjevernoj Irskoj ne doznačuju se Uniji. Stoga posebna mjera neće utjecati na vlastita sredstva Unije koja proizlaze iz PDV-a.
                  
               
                     (12)
                  
                  
                     Kako bi se izbjegli negativni učinci, Ujedinjenoj Kraljevini trebalo bi odobriti da u vezi sa Sjevernom Irskom posebnu mjeru primjenjuje bez prekida. Zatraženo odobrenje trebalo bi stoga dodijeliti s učinkom od 1. siječnja 2021. kako bi se bez prekida nastavilo na prethodne aranžmane na temelju Provedbene odluke (EU) 2018/1918,
                  
               DONIJELO JE OVU ODLUKU:
         
            Članak 1.
            Odstupajući od članaka 16. i 168. Direktive 2006/112/EZ, Ujedinjenoj Kraljevini odobrava se da, u vezi sa Sjevernom Irskom, od 1. siječnja 2021. do 31. prosinca 2023. na paušalnoj osnovi utvrđuje udio PDV-a u troškovima goriva koje se u privatne svrhe troši u poslovnim automobilima.
         
         
            Članak 2.
            Udio PDV-a iz članka 1. iskazuje se u fiksnim iznosima koji se utvrđuju na temelju razine emisija ugljikova dioksida iz predmetne vrste vozila, što odražava potrošnju goriva. Ujedinjena Kraljevina na godišnjoj razini prilagođava navedene fiksne iznose u vezi sa Sjevernom Irskom kako bi se uzele u obzir promjene prosječne cijene goriva.
         
         
            Članak 3.
            Sustav uspostavljen na temelju ove Odluke nije obvezan za porezne obveznike.
         
         
            Članak 4.
            Ova je Odluka upućena Ujedinjenoj Kraljevini Velike Britanije i Sjeverne Irske u vezi sa Sjevernom Irskom.
         
         
            Sastavljeno u Bruxellesu 22. ožujka 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  SL L 347, 11.12.2006., str. 1.
         
         
            (2)  SL L 29, 31.1.2020., str. 7.
         
         
            (3)  Odluka Vijeća 2006/659/EZ od 25. rujna 2006. kojom se Ujedinjenoj Kraljevini odobrava uvođenje posebne mjere odstupanja od članka 5. stavka 6. i članka 11. dijela A. stavka 1. točke (b) Direktive 77/388/EEZ o usklađivanju zakonodavstava država članica o porezima na promet (SL L 272, 3.10.2006., str. 15.)
         
            (4)  Provedbena odluka Vijeća (EU) 2015/2109 od 17. studenoga 2015. kojom se Ujedinjenoj Kraljevini odobrava uvođenje posebne mjere odstupanja od članka 26. stavka 1. točke (a) i članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 305, 21.11.2015., str. 49.).
         
            (5)  Provedbena odluka Vijeća (EU) 2018/1918 od 4. prosinca 2018. kojom se Ujedinjenoj Kraljevini odobrava primjena posebne mjere kojom se odstupa od članaka 16. i 168. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 30.).